1. ปัจจัยความเสี่ยง

การลงทุนในหลักทรัพย์ของซีพีเอฟ และ/หรือ การมีส่วนได้เสียกับบริษัท
ผู้ลงทุนและผู้มีส่วนได้เสียควรพิจารณาปัจจัยความเสี่ยงอันอาจจะเกิดขึ้นได้กับบริษัท
ซึ่งหากเกิดขึ้นอาจมีผลกระทบต่อผลการดำเนินงาน และ/หรือ ฐานะการเงินของบริษัท
ทำให้ไม่เป็นไปตามที่ควรจะเป็นในสถานการณ์ปกติ
และ/หรืออาจมีผลกระทบต่อความสามารถในการบรรลุวัตถุประสงค์และเป้าหมายของบริษัท

อนึ่ง นอกเหนือจากปัจจัยความเสี่ยงที่ปรากฏในเอกสารฉบับนี้ อาจมีความเสี่ยงอื่นๆ
ซึ่งบริษัทไม่อาจทราบได้ในขณะนี้ หรือเป็นความเสี่ยงที่บริษัทพิจารณาในขณะนี้ว่า
ไม่มีผลกระทบในสาระสำคัญต่อการดำเนินธุรกิจของบริษัท
โดยปัจจัยความเสี่ยงหลักที่เกี่ยวข้องกับบริษัทโดยตรงที่บริษัททราบและพิจารณาว่าหากเกิดขึ้นอาจมีผลกระทบต่อบริษัทนั้น
สามารถสรุปพอสังเขปได้ดังนี้

1.1 การเกิดขึ้นของโรคระบาดในสัตว์

ในการดำเนินธุรกิจการเลี้ยงสัตว์นั้น การเกิดโรคระบาดในสัตว์เลี้ยงมีโอกาสเกิดขึ้นได้
โดยมีสาเหตุมาจากทั้งปัจจัยภายนอกซึ่งไม่สามารถควบคุมได้และจากปัจจัยภายในของตัวธุรกิจเอง
การลดความเสี่ยงจากโรคระบาดที่อาจเกิดขึ้นดังกล่าว
ผู้ประกอบการจำเป็นต้องมีการบริหารจัดการฟาร์มตามแนวปฏิบัติที่ดี
และมีมาตรการดูแลให้มีการปฏิบัติตามอย่างเคร่งครัด อย่างไรก็ตาม
แม้ว่าผู้ประกอบการจะสามารถลดผลกระทบทางตรงดังกล่าวลงได้ ก็ยังอาจได้รับผลกระทบทางอ้อม
ซึ่งเป็นผลกระทบต่ออุตสาหกรรมในภาพรวม
แต่ส่งผลกระทบต่อเนื่องถึงความสามารถในการก่อให้เกิดรายได้และผลกำไรของผู้ประกอบการด้วยเช่นกัน

ตัวอย่างเช่น ตั้งแต่ก่อนปี 2547
อุตสาหกรรมการเลี้ยงไก่ในประเทศไทยได้รับผลกระทบจากสถานการณ์โรคระบาดในสัตว์ปีก
อย่างไรก็ดี ในระหว่างปี 2547 ถึงปัจจุบัน
สถานการณ์ดังกล่าวได้คลี่คลายจนกลับมาสู่ภาวะเกือบเป็นปกติ
แม้ว่าจะยังคงมีการแพร่ระบาดในบางพื้นที่
โดยหน่วยงานราชการที่เกี่ยวข้องได้มีมาตรการเฝ้าระวังการอุบัติขึ้นใหม่ของโรคระบาดอย่างใกล้ชิด
อย่างไรก็ตาม การระบาดของโรคไข้หวัดนกที่เกิดขึ้นในประเทศไทยในปี 2549
แม้ว่าจะอยู่ในวงจำกัด
แต่มีผลกระทบที่ทำให้ราคาและปริมาณการบริโภคเนื้อไก่ภายในประเทศลดลงอย่างมีนัยสำคัญ

จากการที่มีการระบาดของโรคดังกล่าวขึ้นในประเทศตุรกี
ซึ่งบริษัทย่อยของซีพีเอฟมีการดำเนินงานอยู่ในประเทศดังกล่าว
โดยการระบาดของโรคได้เกิดขึ้นครั้งแรกในเดือนตุลาคม 2548
และเกิดขึ้นอีกครั้งในเดือนมกราคมและเดือนพฤษภาคม 2549
ถึงแม้ว่าการระบาดของโรคจะอยู่ในวงจำกัด แต่มีผลกระทบต่อความเชื่อมั่นของผู้บริโภค
ซึ่งส่งผลให้ในช่วงที่มีข่าวการเกิดโรคระบาด ราคาเนื้อไก่ได้ลดลงจากระดับราคาในสภาวการณ์ปกติ

การบริหารความเสี่ยง

บริษัทได้มีการกำหนดระเบียบปฏิบัติและการชี้แจงอบรมเกี่ยวกับการป้องกันโรคระบาดให้พนักงานทุกคนถือปฏิบัติอย่างเคร่งครัด
โดยมีระบบการป้องกันโรคระบาด ระบบสุขาภิบาลที่ดี
มาตรการการตรวจสอบและควบคุมคุณภาพในทุกขั้นตอนการเลี้ยงสัตว์
รวมถึงความเข้มงวดในการให้เข้าเยี่ยมชมกิจการ
ประกอบไปกับการวิจัยและพัฒนาระบบการเลี้ยงสัตว์ให้เป็นระบบปิด
และการนำเทคโนโลยีเข้ามาใช้ในการเลี้ยงสัตว์ให้มากขึ้น
เพื่อหลีกเลี่ยงไม่ให้สัตว์ได้สัมผัสกับพาหะนำเชื้อโรคต่างๆ
พร้อมทั้งการมีทีมงานสัตวแพทย์ในการศึกษาหาความรู้ที่เกี่ยวข้องกับโรคระบาดต่างๆ
ด้วยวัตถุประสงค์เพื่อวางมาตรการป้องกันการเกิดโรคระบาดขึ้นในฟาร์มเลี้ยงสัตว์ของบริษัท

สำหรับสถานการณ์โรคระบาดไข้หวัดนกที่เกิดขึ้นในประเทศไทยในช่วง 3 ปีที่ผ่านมา นั้น
บริษัทได้มีการบริหารจัดการเพื่อลดความเสี่ยงจากผลกระทบของสถานการณ์ดังกล่าวในหลายด้าน
เป็นต้นว่า การมุ่งเน้นพัฒนาผลิตภัณฑ์เนื้อสัตว์ปีกปรุงสุกให้เพิ่มขึ้น
เพื่อป้อนสู่ตลาดทั้งในและต่างประเทศ
การเพิ่มมาตรการป้องกันโรคระบาดในบริเวณฟาร์มเลี้ยงสัตว์ของบริษัทให้เข้มงวดมากขึ้น
รวมไปถึงการให้ความรู้ในเรื่องดังกล่าวแก่เกษตรกรซึ่งเป็นคู่ค้าของบริษัท
และจากสถานการณ์โรคระบาดที่เกิดขึ้นมีผลให้พฤติกรรมของผู้บริโภคเปลี่ยนแปลงไปในทางที่ให้ความสำคัญกับการเลือกซื้อสินค้าที่มีคุณภาพและปลอดภัยต่อการบริโภคเพิ่มมากขึ้น
ซึ่งบริษัทเองก็มีการดำเนินการด้านประชาสัมพันธ์ผ่านทางสื่อต่างๆ และด้านการตลาด
เพื่อเน้นย้ำให้ผู้บริโภคตระหนักถึงคุณภาพของสินค้าและมาตรฐานความปลอดภัยของสินค้าภายใต้เครื่องหมายการค้าของบริษัท

1.2 ความผันแปรของราคาวัตถุดิบที่ใช้ในการผลิตอาหารสัตว์

บริษัทดำเนินธุรกิจในลักษณะเกษตรครบวงจร ซึ่งต้นทุนหลักของวงจรการผลิต คือ
วัตถุดิบที่ใช้ในการผลิตอาหารสัตว์ เช่น ข้าวโพด ปลาป่น กากถั่วเหลือง ที่มีสัดส่วนประมาณร้อยละ
40 ของต้นทุนขายรวมของบริษัท
วัตถุดิบเหล่านี้เป็นสินค้าที่มีราคาซื้อขายผันแปรไปตามราคาซื้อขายของตลาดโลกในแต่ละปี
สอดคล้องไปกับปริมาณการผลิตและความต้องการใช้ของวัตถุดิบแต่ละประเภท
(รายละเอียดเกี่ยวกับต้นทุนวัตถุดิบอยู่ในหัวข้อ 3.3.2 วัตถุดิบ ของส่วนที่ 2 บริษัทที่ออกหลักทรัพย์)
ซึ่งหากราคาของวัตถุดิบดังกล่าวปรับตัวสูงขึ้น
ในขณะที่บริษัทอาจจะไม่สามารถปรับราคาขายอาหารสัตว์หรือสินค้าเนื้อสัตว์ให้สูงขึ้นเพื่อทดแทนต้นทุนที่เพิ่มขึ้นแล้วนั้น
การเพิ่มขึ้นของราคาวัตถุดิบย่อมมีผลทำให้อัตราการทำกำไรของบริษัทลดลง

การบริหารความเสี่ยง

บริษัทได้ตระหนักถึงความเสี่ยงในข้อนี้อย่างมาก
โดยได้จัดตั้งทีมงานที่มีความเชี่ยวชาญด้านการสรรหาวัตถุดิบโดยเฉพาะเพื่อติดตามข้อมูลอย่างใกล้ชิด
ได้จัดให้มีสถานที่จัดเก็บวัตถุดิบขนาดใหญ่ด้วยระบบที่มีประสิทธิภาพ
เพื่อจัดเก็บวัตถุดิบให้เพียงพอต่อความต้องการใช้
เมื่อมีการคาดการณ์ว่าราคาวัตถุดิบจะปรับตัวสูงขึ้นในอนาคต
การดำเนินการเช่นนี้ช่วยให้บริษัทสามารถบริหารต้นทุนได้อย่างไม่มีความผันผวนมากนักและสามารถทราบต้นทุนล่วงหน้า
อย่างไรก็ดี การดำเนินการดังกล่าวไม่ได้ประกันว่าต้นทุนวัตถุดิบของบริษัท ณ ขณะใดขณะหนึ่ง
จะมีราคาต่ำกว่าราคาตลาด ณ ขณะนั้น เนื่องจากเป็นสถานการณ์ที่จะเกิดขึ้นในอนาคต
ซึ่งไม่สามารถคาดการณ์ได้อย่างแม่นยำในขณะที่ทำสัญญาซื้อวัตถุดิบเหล่านั้น ดังนั้น
บริษัทจึงได้จัดให้มีกระบวนการศึกษาวิจัยและพัฒนา
เพื่อหาแนวทางในการใช้วัตถุดิบอย่างมีประสิทธิภาพ และลดการสูญเสียวัตถุดิบระหว่างการผลิต
ซึ่งจะเป็นส่วนสำคัญในการบริหารต้นทุนให้มีประสิทธิภาพอีกทางหนึ่ง

1.3 ความผันแปรของราคาของผลิตภัณฑ์เนื้อสัตว์บางประเภท

ผลิตภัณฑ์เนื้อสัตว์ของบริษัท ประเภทสัตว์มีชีวิต เนื้อสด และเนื้อสดแช่เย็นและแช่แข็ง
ที่จำหน่ายทั้งในประเทศและส่งออกไปจำหน่ายต่างประเทศ ซึ่งรายได้จากการขายของผลิตภัณฑ์ส่วนนี้
คิดเป็นประมาณร้อยละ 57 ของรายได้จากการขายรวม ในปี 2549
ถือได้ว่าเป็นผลิตภัณฑ์ที่มีความผันแปรของราคาตามความต้องการบริโภคและปริมาณการจำหน่ายในตลาด
ซึ่งหากราคาของผลิตภัณฑ์เหล่านี้ปรับตัวลดลงไม่ว่าจะเกิดจากปริมาณผลผลิตที่มีเกินความต้องการของตลาด
และ/หรือ ความเชื่อมั่นในการบริโภคลดลง ย่อมมีผลทำให้อัตราการทำกำไรของบริษัทลดลง

การบริหารความเสี่ยง

บริษัทได้ดำเนินกลยุทธ์เพื่อบริหารความเสี่ยงของผลิตภัณฑ์เหล่านี้
ด้วยการกระจายประเภทของผลิตภัณฑ์ โดยการมีผลิตภัณฑ์เนื้อสัตว์หลากหลายประเภท เช่น ไก่เนื้อ
ไข่ไก่ สุกร กุ้ง ปลา และเป็ด เป็นต้น
ซึ่งจะช่วยลดผลกระทบจากการที่ราคาของผลิตภัณฑ์ใดผลิตภัณฑ์หนึ่งที่ลดลง ดังเช่น ในปี 2547
ที่เกิดโรคระบาดในสัตว์ปีกในประเทศไทย ส่งผลให้ความเชื่อมั่นในการบริโภคเนื้อไก่ลดลง
แต่ผู้บริโภคได้หันมาบริโภคเนื้อสุกรแทน ทำให้ราคาเนื้อสุกรปรับตัวสูงขึ้นอย่างมาก
ทำให้บริษัทได้รับผลกำไรจากธุรกิจสุกรเพิ่มขึ้นมาช่วยลดผลขาดทุนจากธุรกิจไก่เนื้อได้ส่วนหนึ่ง

นอกจากนั้น
บริษัทได้มีการปรับแผนการผลิตและการตลาดด้วยการเพิ่มการผลิตและการจำหน่ายผลิตภัณฑ์ที่มีความ
ผันแปรด้านราคาน้อยกว่า และ/หรือ ผลิตภัณฑ์ที่สามารถกำหนดราคาสอดคล้องไปตามต้นทุนการผลิต
ได้แก่ ผลิตภัณฑ์เนื้อสัตว์เพิ่มมูลค่า เช่น ไข่ต้มสมุนไพร ไก่ย่าง เป็ดพะโล้ เป็ดย่าง เป็นต้น
และผลิตภัณฑ์เนื้อสัตว์ปรุงสุกเพื่อการส่งออก เช่น ไก่ต้มแช่แข็ง
ไก่อบแช่แข็ง ไก่คาระเกะแช่แข็ง กุ้งต้มแช่แข็ง กุ้งชุบแป้งทอดแช่แข็ง เป็นต้น
รวมถึงการพัฒนาผลิตภัณฑ์อาหารพร้อมทาน (Ready Meal) เช่น เกี๊ยวกุ้งแช่แข็ง ต้มยำกุ้งแช่แข็ง
เป็นต้น

1.4 การเปลี่ยนแปลงของรูปแบบ และวัฒนธรรมการบริโภค

เมื่อความเชื่อมั่นของผู้บริโภคและลูกค้าในผลิตภัณฑ์เนื้อสัตว์ประเภทใดประเภทหนึ่งลดลง
ซึ่งนอกจากสาเหตุที่มาจากการเกิดโรคระบาดในสัตว์เลี้ยงประเภทนั้นๆ แล้ว
ยังอาจเกิดขึ้นได้จากการพบสารตกค้างที่เป็นอันตรายต่อผู้บริโภค หรือสิ่งปลอมปนในสินค้า
คุณภาพของสินค้าไม่เป็นไปตามที่กำหนด หรือการจัดส่งสินค้าไม่เป็นไปตามกำหนด โดยผลที่ตามมา
คือ การที่ผู้บริโภคหยุดสั่งซื้อสินค้าหรือซื้อน้อยลง และหันไปซื้อสินค้าของผู้ประกอบการรายอื่น
หรือเปลี่ยนไปซื้อสินค้าอื่นทดแทน สิ่งเหล่านี้ย่อมมีผลทำให้ยอดขายของสินค้าของบริษัทลดน้อยลงได้

การบริหารความเสี่ยง

บริษัทได้ตระหนักถึงความเสี่ยงในข้อนี้
โดยให้การเอาใจใส่ในกระบวนการผลิตของบริษัทที่มีกระบวนการตรวจสอบและควบคุมคุณภาพในการผลิตทุกขั้นตอน
เพื่อให้มั่นใจได้ว่า ผลิตภัณฑ์ของบริษัทปลอดภัยสำหรับผู้บริโภค
และที่สำคัญบริษัทได้ทำการวิจัยเกี่ยวกับพฤติกรรมของผู้บริโภคอย่างต่อเนื่อง
ประกอบกับจัดตั้งหน่วยงานประกันคุณภาพ และฝ่ายบริหารลูกค้าเพื่อรับทราบความคิดเห็นจากผู้บริโภค
นอกจากนี้ บริษัทได้ดำเนินการในการสร้างตราสินค้าให้เป็นที่รู้จักโดยทั่วไป (Branding)
โดยมีโครงการในการทำการประชาสัมพันธ์ตราสินค้าของบริษัท
ควบคู่ไปกับการส่งเสริมการขายในหลายๆ รูปแบบ
เพื่อให้ผู้บริโภคและลูกค้ามีความมั่นใจในคุณภาพของผลิตภัณฑ์ของบริษัท

1.5 การกีดกันทางการค้าระหว่างประเทศ

บริษัทมีการดำเนินธุรกิจส่งออกผลิตภัณฑ์เนื้อสัตว์ไปยังหลายประเทศทั่วโลก
ซึ่งปัจจุบันนี้การกีดกันทางการค้าระหว่างประเทศโดยใช้ระบบกำแพงภาษีศุลกากรได้ลดบทบาทลงตามนโยบายการค้าเสรีโลก
อย่างไรก็ตาม ประเทศผู้นำเข้าได้มีการกีดกันทางการค้าในรูปแบบใหม่ที่ไม่ใช่ภาษีเกิดขึ้น
ซึ่งอาจมีผลทำให้รายได้จากการขายเนื้อสัตว์ส่งออกของบริษัทลดลง
หรืออาจมีผลกระทบทางอ้อมต่อรายได้ส่วนอื่นของบริษัท เช่น จากการที่ประเทศไทยเป็นหนึ่งใน 6
ประเทศ
ที่ถูกประเทศสหรัฐอเมริกาเรียกเก็บอากรจากสินค้ากุ้งที่นำเข้าไปยังประเทศสหรัฐอเมริกาเพื่อตอบโต้การทุ่มตลาด
(“Anti-dumping Duty” หรือ “อากรเอดี”)
โดยเรียกเก็บอากรจากผู้นำเข้าตามอัตราการทุ่มตลาด (“Dumping Margin”)
ซึ่งหากประเทศสหรัฐอเมริกามีการพิจารณาทบทวนและประกาศเปลี่ยนแปลงอัตราอากรเอดีที่ใช้กับประเทศไทยโดยรวมเพิ่มขึ้นจากอัตราที่ใช้ในปัจจุบัน
ย่อมมีผลกระทบต่อความสามารถในการแข่งขันของอุตสาหกรรมส่งออกกุ้งไทยโดยรวม
รวมทั้งผลการดำเนินงาน และอัตราทำกำไรของบริษัท

การบริหารความเสี่ยง

ความเสี่ยงดังกล่าวนี้ เป็นความเสี่ยงที่ไม่สามารถคาดการณ์ได้ว่าจะเกิดขึ้นเมื่อใด
ซึ่งการบริหารความเสี่ยงเพื่อไม่ให้ได้
รับผลกระทบต่อการดำเนินงาน อาจไม่สามารถดำเนินการได้อย่างครอบคลุม อย่างไรก็ตาม
นอกจากความมุ่งมั่นในการพัฒนากระบวนการผลิตเพื่อให้ได้มาซึ่งมาตรฐานการผลิตที่ได้ระดับมาตรฐานโลกและมีประสิทธิภาพ
และการมุ่งมั่นพัฒนาผลิตภัณฑ์อาหารคุณภาพที่เป็นที่พึงพอใจของผู้บริโภค
ซึ่งเป็นสิ่งที่ทำให้ผลิตภัณฑ์ของบริษัทเป็นที่ยอมรับในตลาดโลก
บริษัทยังได้ให้ความสำคัญอย่างต่อเนื่องในการศึกษาค้นคว้าถึงพัฒนาการต่างๆ
ที่เกี่ยวข้องในเรื่องของกฎระเบียบการค้าระหว่างประเทศ
เพื่อให้มีข้อมูลและข่าวสารที่ทันกาลในเรื่องดังกล่าว
อันจะได้นำมาศึกษาและพัฒนากลยุทธ์ในการดำเนินธุรกิจให้สอดคล้องกับกฎระเบียบต่างๆ

นอกจากนั้น บริษัทได้มีการขยายฐานประเทศลูกค้าของธุรกิจส่งออก
รวมทั้งการขยายการลงทุนเข้าไปดำเนินธุรกิจในประเทศอื่นๆ
ที่มีโอกาสในการขยายตัวของธุรกิจเกษตรอุตสาหกรรมและอาหาร เพื่อกระจายความเสี่ยง
และได้มีการจัดตั้งสำนักงานตัวแทนขายในหลายประเทศทั่วโลก
เพื่อจะได้ใกล้ชิดกับข้อมูลและข่าวสารในประเทศนั้นๆ
พร้อมทั้งมีการขยายการลงทุนไปในประเทศอื่นๆ
ซึ่งการดำเนินการนี้จะช่วยลดผลกระทบจากความเสี่ยงดังกล่าวข้างต้นต่อผลการดำเนินงานของบริษัท

1.6 ความผันแปรของอัตราแลกเปลี่ยนเงินตราระหว่างประเทศ

บริษัทมีการนำเข้าวัตถุดิบที่ใช้ในการผลิตมูลค่ารวม 12,751 ล้านบาท หรือคิดเป็นร้อยละ 12
ของต้นทุนขายรวมในปี 2549 ในกรณีที่ค่าเงินบาทอ่อนตัวลงเมื่อเทียบกับค่าเงินสกุลที่ใช้ซื้อวัตถุดิบ
ย่อมมีผลกระทบทำให้ต้นทุนในการผลิตอาหารสัตว์และการเลี้ยงสัตว์ของบริษัทเพิ่มขึ้น
และบริษัทมีรายได้ส่งออกผลิตภัณฑ์ไปจำหน่ายยังต่างประเทศ จำนวน 20,820 ล้านบาท
หรือคิดเป็นสัดส่วนประมาณร้อยละ 17 ของรายได้จากการขายรวมในปี 2549
ซึ่งหากค่าเงินบาทแข็งตัวขึ้นเมื่อเทียบกับค่าเงินสกุลที่ใช้ในการขายนั้น
ย่อมมีผลทำให้รายได้ในส่วนนี้เมื่อแปลงเป็นสกุลเงินไทยลดลง ซึ่งทั้ง 2 กรณีนี้
หากเกิดขึ้นมีผลทำให้อัตราการทำกำไรของบริษัทลดลง

การบริหารความเสี่ยง

บริษัทมีนโยบายในการทำสัญญาซื้อขายอัตราแลกเปลี่ยนล่วงหน้า
เพื่อคุ้มครองความเสี่ยงด้านความผันผวนของอัตราแลกเปลี่ยน
และยังทำให้บริษัททราบถึงต้นทุนและราคาขายในรูปของค่าเงินบาทที่แน่นอน นอกจากนี้
สินค้าบางประเภทที่อำนาจในการกำหนดราคาเป็นของผู้ขาย
การทราบต้นทุนที่แน่นอนจะช่วยให้การกำหนดราคาขายมีประสิทธิผลยิ่งขึ้น
และเป็นหลักประกันได้ในระดับหนึ่งว่า บริษัทจะมีกำไรตามที่ตั้งไว้ อย่างไรก็ตาม
การทำสัญญาดังกล่าวไม่ได้ประกันว่า
บริษัทจะสามารถจัดการกับอัตราแลกเปลี่ยนได้ในอัตราที่ดีกว่าตลาด
เนื่องจากอัตราแลกเปลี่ยนนั้นเป็นสิ่งที่ไม่สามารถคาดการณ์ได้อย่างแม่นยำในขณะที่ทำสัญญา

1.7 การลงทุนและการร่วมลงทุนในต่างประเทศ

บริษัทมีการลงทุน
และร่วมลงทุนในการดำเนินธุรกิจเกษตรอุตสาหกรรมในต่างประเทศหลายประเทศที่มีศักยภาพในการขยายตัวของธุรกิจ
ได้แก่ ตุรกี มาเลเซีย อินเดีย สาธารณรัฐประชาชนจีน อังกฤษ เดนมาร์ก รัสเซีย
สาธารณรัฐประชาธิปไตยประชาชนลาว และเวียดนาม
ซึ่งในแต่ละประเทศนั้นย่อมมีความเสี่ยงที่อาจเกิดขึ้นได้จากปัจจัยทางด้านการเมือง กฎหมาย
หรือภาวะเศรษฐกิจของประเทศเหล่านั้นที่อาจเปลี่ยนแปลงไป ดังนั้น
หากมีเหตุใดเหตุหนึ่งเกิดขึ้นอย่างมีนัยสำคัญต่อการดำเนินธุรกิจในประเทศนั้นๆ
อาจมีผลกระทบให้รายได้และกำไรจากการลงทุนเหล่านั้นของบริษัทลดลง

การบริหารความเสี่ยง

บริษัทได้ตระหนักถึงความเสี่ยงนี้
โดยได้กำหนดนโยบายและสร้างระบบในการติดตามและควบคุมการดำเนินงาน
พร้อมทั้งได้จัดส่งผู้บริหาร อันรวมถึงผู้บริหารด้านการเงิน
ซึ่งเป็นตัวแทนของบริษัทเข้าไปดูแลการดำเนินการในประเทศต่างๆ เหล่านั้น
รวมทั้งได้จัดให้มีการประชุมผลการดำเนินงานที่ประเทศไทยอย่างน้อยไตรมาสละหนึ่งครั้ง
นอกจากนั้น
ในการลงทุนแต่ละครั้งจะต้องเป็นการลงทุนที่พอประมาณตามระดับความสามารถของบริษัท

1.8 การพึ่งพาบุคลากรที่มีความชำนาญเฉพาะด้าน

ธุรกิจของบริษัทเป็นธุรกิจที่ต้องอาศัยบุคลากรที่มีความรู้ ความชำนาญเป็นพิเศษ
โดยต้องอาศัยการเรียนรู้และประสบการณ์จากการทำงานเป็นหลัก ดังนั้น
หากบริษัทสูญเสียบุคลากรผู้มีประสบการณ์ในธุรกิจไปไม่ว่าด้วยเหตุใดก็ตาม
ย่อมจะมีผลกระทบต่อความสามารถในการดำเนินธุรกิจของบริษัท

การบริหารความเสี่ยง

บริษัทได้มีมาตรการในการลดความเสี่ยงจากการสูญเสียบุคลากรดังกล่าว คือ
บริษัทได้มีการจัดตั้งบริษัทย่อยขึ้น
เพื่อดำเนินการอบรมและพัฒนาให้ความรู้ที่เกี่ยวข้องกับธุรกิจแก่ผู้บริหารและพนักงานโดยเฉพาะ
ได้จัดทำโครงการผู้สืบทอดตำแหน่งผู้บริหาร
และได้มีโครงการจูงใจในบุคคลเหล่านั้นทำงานอยู่กับบริษัทในระยะยาว

1.9 การจัดการระบบเทคโนโลยีสารสนเทศ

บริษัทได้นำระบบเทคโนโลยีสารสนเทศเข้ามาใช้ในการดำเนินงานของบริษัทในหลายด้าน
และรวมถึงการนำระบบเทคโนโลยีสารสนเทศเข้ามาใช้ในการปฏิบัติงานประจำวันเพื่อให้การทำงานมีประสิทธิภาพเพิ่มขึ้น
ดังนั้น หากระบบดังกล่าวเกิดการผิดพลาดอย่างมีนัยสำคัญ เช่น
เกิดการติดไวรัสในระบบทำให้ข้อมูลสูญหาย
ย่อมมีผลกระทบต่อการดำเนินงานและการบรรลุวัตถุประสงค์ของบริษัท

การบริหารความเสี่ยง

บริษัทได้จัดตั้งให้มีบริษัทย่อยขึ้นมาเพื่อดำเนินการด้านเทคโนโลยีสารสนเทศโดยเฉพาะ
เพื่อทำการศึกษา พัฒนา
และดูแลระบบดังกล่าวของบริษัทให้มีประสิทธิภาพเหมาะสมกับการดำเนินธุรกิจของบริษัท
โดยได้มีการจัดอบรมพนักงานในการใช้ระบบนี้อย่างต่อเนื่อง
และจัดให้มีระบบสำรองข้อมูลที่เพียงพอและมีประสิทธิภาพ
รวมทั้งบริษัทได้มีการกำหนดขอบเขตของข้อมูลที่สามารถรับและส่งผ่านระบบของบริษัทได้
เพื่อเป็นการป้องกันข้อมูลที่มีความเสี่ยงที่จะทำให้เกิดความเสียหายกับระบบของบริษัท